KIRJALLINEN KYSYMYS E-0421/03 esittäjä(t): Giovanni Pittella (PSE)ja Elena Paciotti (PSE) komissiolle. Erikoistuvien lääkärien ammatillinen koulutus.



Virallinen lehti nro 161 E , 10/07/2003 s. 0216 - 0217



KIRJALLINEN KYSYMYS E-0421/03 esittäjä(t): Giovanni Pittella (PSE)ja Elena Paciotti (PSE) komissiolle (17. helmikuuta 2003) Aihe: Erikoistuvien lääkärien ammatillinen koulutus Ottaen huomioon, että Italia pani täytäntöön 17 päivänä elokuuta 1999 annetulla asetuksella N:o 368 direktiivin 93/16/ETY(1) lääkäreiden vapaan liikkuvuuden sekä heidän tutkintotodistustensa, todistustensa ja muiden muodollista kelpoisuutta osoittavien asiakirjojensa vastavuoroisen tunnustamisen helpottamisesta, sellaisena kuin se on muutettuna direktiiveillä 97/50/EY(2), 98/21/EY(3), 98/63/EY(4) ja 1999/46/EY(5); tämän asetuksen nojalla erikoistuvan lääkärin sopimus rinnastetaan koulutus- ja työsopimukseen; asetuksen N:o 368/99 määräysten täytäntöönpaneminen edellyttää rahoitusta koskevan lainsäädännön hyväksymistä, mutta Italian hallitus ei ole sisällyttänyt rahoitusta talousarvioonsa; Valiokunta haluaa tietää, mihin toimiin Euroopan komissio aikoo ryhtyä, jotta Italia panee täytäntöön direktiivin 93/16/ETY tarjoamalla riittävän rahoituksen asetukselle N:o 368/99, jotta erikoistuviin lääkäreihin voidaan soveltaa koulutus- ja työsopimuksen mukaisia sopimusehtoja ja sosiaaliturvamääräyksiä. (1) EYVL L 165, 7.7.1993, s. 1. (2) EYVL L 291, 24.10.1997, s. 35. (3) EYVL L 119, 22.4.1998, s. 15. (4) EYVL L 253, 15.9.1998, s. 24. (5) EYVL L 139, 2.6.1999, s. 25. Frits Bolkesteinin komission puolesta antama vastaus (18. maaliskuuta 2003) Lääkäreiden vapaan liikkuvuuden sekä heidän tutkintotodistustensa, todistustensa ja muiden muodollista kelpoisuutta osoittavien asiakirjojensa vastavuoroisen tunnustamisen helpottamisesta 5. huhtikuuta 1993 annetun neuvoston direktiivin 93/16/ETY (ns. lääkäridirektiivi) liitteen I mukaan erikoislääkärinkoulutus tulee suorittaa toimivaltaisen viranomaisen hyväksymissä erityistehtävissä. Liitteessä ei ole mainintaa sopimusehdoista ja sosiaaliturvamääräyksistä, mutta siinä säädetään nimenomaisesti, että tehtävistä maksetaan asianmukainen palkka. Tämän osalta arvoisaa parlamentin jäsentä pyydetään kiinnittämään huomiota erityisesti Euroopan yhteisöjen tuomioistuimen asiassa C-131/97 (Carbonari) antamaan tuomioon, jossa todetaan, että edellä mainitusta direktiivistä johtuva velvoite maksaa palkkaa erikoistumassa oleville lääkäreille on ehdoton. Lisäksi tuomioistuin katsoo olevan täysin selvää, ettei lääkäridirektiivissä ole yhteisön oikeuden määritelmää palkasta, jota on pidettävä asianmukaisena, eikä säännöksiä tämän palkan vahvistamistavasta. Tällaiset määritelmät kuuluvat lähtökohtaisesti jäsenvaltioiden toimivaltaan, ja niiden on tällä alueella päätettävä yksityiskohtaisista täytäntöönpanotoimista. Lisäksi jäsenvaltioilla on laaja harkintavalta päättää, minkä elimen on suoritettava palkka lääketieteen erikoisaloja koskevilta koulutusjaksoilta. Jäsenvaltio voi siis päättää, että se maksaa erikoistumassa oleville lääkäreille opintotukea (borsa di studio) tai koulutussopimuksen (contratto di formazione) mukaista palkkaa edellä mainittujen periaatteiden mukaisesti. Saatavilla olevien tietojen perusteella komissio katsoo, ettei ole perusteita puuttua asiaan, koskei voida päätellä, että Italia tällä hetkellä rikkoisi tuomioistuimen oikeuskäytännöstä johtuvia periaatteita.